CELEX: 32016R1248
Language: mt
Date: 2016-07-28 00:00:00
Title: Regolament ta' Implimentazzjoni tal-Kummissjoni (UE) 2016/1248 tat-28 ta' Lulju 2016 li jemenda l-Anness II tar-Regolament (UE) Nru 206/2010 dwar l-entrata tal-Botswana fil-lista ta' pajjiżi terzi, territorji u partijiet minnhom minn fejn hija awtorizzata l-introduzzjoni fl-Unjoni ta' laħam frisk (Test b'rilevanza għaż-ŻEE)

29.7.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 204/112
            
         REGOLAMENT TA' IMPLIMENTAZZJONI TAL-KUMMISSJONI (UE) 2016/1248
   tat-28 ta' Lulju 2016
   li jemenda l-Anness II tar-Regolament (UE) Nru 206/2010 dwar l-entrata tal-Botswana fil-lista ta' pajjiżi terzi, territorji u partijiet minnhom minn fejn hija awtorizzata l-introduzzjoni fl-Unjoni ta' laħam frisk
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum uman (1), u b'mod partikolari l-frażi introduttorja tal-Artikolu 8, l-ewwel subparagrafu tal-Artikolu 8(1) u l-Artikolu 8(4) tagħha,
   Billi:
   
               (1)
            
            
               Id-Direttiva 2002/99/KE tistabbilixxi, inter alia, ir-rekwiżiti dwar is-saħħa tal-annimali għall-introduzzjoni fl-Unjoni ta' prodotti li joriġinaw mill-annimali għall-konsum uman. Skont dawk ir-rekwiżiti, l-introduzzjoni ta' tali prodotti fl-Unjoni għandha tiġi awtorizzata biss minn pajjiżi terzi li jidhru f'lista stabbilita mill-Kummissjoni.
            
         
               (2)
            
            
               Ir-Regolament tal-Kummissjoni (UE) Nru 206/2010 (2) jistabbilixxi, inter alia, il-kundizzjonijiet għall-introduzzjoni fl-Unjoni ta' kunsenji ta' laħam frisk ta' ċerti annimali ungulati. Il-Parti 1 tal-Anness II ta' dak ir-Regolament tistabbilixxi lista tal-pajjiżi terzi, it-territorji u l-partijiet minnhom minn fejn tali jistgħu jiġu introdotti fl-Unjoni u l-mudelli taċ-ċertifikati veterinarji li għandhom jakkumpanjaw dawk il-kunsenji, filwaqt li jitqiesu l-kundizzjonijiet speċifiċi jew garanziji supplementari meħtieġa.
            
         
               (3)
            
            
               Il-Botswana hija reġjonalizzata biex tiġi inkluża f'din il-lista. It-territorji reġjonalizzati tagħha huma mniżżla fil-Parti 1 tal-Anness II tar-Regolament (UE) Nru 206/2010 bħala partijiet ta' dak il-pajjiż awtorizzat għall-introduzzjoni fl-Unjoni ta' kunsenji ta' laħam frisk ta' ċerti annimali ungulati domestiċi u selvaġġi. Dawn il-partijiet jikkonsistu f'għadd ta' żoni ta' kontroll tal-mard veterinarju (veterinary disease zones — VDZ) jew parti minn tali VDZs.
            
         
               (4)
            
            
               F'Marzu 2013, twettqet verifika mill-Kummissjoni fil-Botswana sabiex tiġi evalwata s-sistema ta' kontroll tas-saħħa tal-annimali fis-seħħ, b'mod partikolari għal dak li għandu x'jaqsam mal-kontrolli li jikkonċernaw il-marda tal-ilsien u d-dwiefer (foot-and-mouth disease — FMD) (3). Il-Kummissjoni sabet li r-riskju tal-introduzzjoni tal-virus tal-marda tal-ilsien u d-dwiefer fil-Parti ta' VDZ 6, awtorizzata għall-introduzzjoni fl-Unjoni ta' laħam frisk ta' ċerti annimali ungulati domestiċi u selvaġġi, ma jistax jitqies bħala negliġibbli. Minħabba r-riskju tal-introduzzjoni tal-virus tal-marda tal-ilsien u d-dwiefer permezz tal-importazzjoni ta' laħam frisk li joriġina minn ungulati ta' speċijiet suxxettibbli għal din il-marda, l-awtorizzazzjoni għall-esportazzjoni ta' dan il-laħam frisk minn VDZ 6 fl-Unjoni ġiet sospiża permezz tar-Regolament ta' Implimentazzjoni tal-Kummissjoni (UE) Nru 482/2013 (4).
            
         
               (5)
            
            
               F'Ottubru 2015, saret verifika mill-Kummissjoni biex tevalwa l-effikaċja tal-miżuri tas-sorveljanza u tar-reġjonalizzazzjoni imposti fir-rigward tal-marda tal-FMD (5). Il-Kummissjoni sabet li VDZ 6 ġiet riformulata u maqsuma f'VDZ 6a u VDZ 6b, bl-inklużjoni ta' dik li qabel kienet żona ta' sorveljanza għolja tul il-fruntiera nazzjonali maż-Żimbabwe f'VDZ 6b. Dawn iż-żewġ VDZs huma rikonoxxuti mill-Organizzazzjoni Dinjija għas-Saħħa tal-Annimali bħala żona ħielsa mill-FMD fejn il-vaċċinazzjoni mhijiex ipprattikata (6).
            
         
               (6)
            
            
               Il-Kummissjoni kkonkludiet li n-nuqqasijiet li wasslu għas-sospensjoni tal-awtorizzazzjoni ta' importazzjoni minn VDZ 6 ġew kompletament solvuti mill-awtorità kompetenti tal-Botswana u li l-Botswana issa toffri garanziji sodisfaċenti fir-rigward tal-marda tal-FMD għall-VDZ 6a u VDZ 6b, b'konformità mar-rekwiżiti tal-Unjoni, jew l-ekwivalenti tagħhom, għall-introduzzjoni ta' laħam frisk ta' ungulati domestiċi u selvaġġi ta' speċi suxxettibbli għall-marda tal-ilsien u d-dwiefer.
            
         
               (7)
            
            
               Il-Botswana talbet li VDZ 6a u VDZ 6b jiġu awtorizzati għall-introduzzjoni fl-Unjoni ta' laħam frisk dissussat u staġjonat ta' ċerti ungulati domestiċi u selvaġġi suġġett għall-garanziji supplimentari minn dawk iż-żoni.
            
         
               (8)
            
            
               Fid-dawl tal-kunsiderazzjonijiet preċedenti, huwa għalhekk xieraq li tiġi awtorizzata l-introduzzjoni fl-Unjoni ta' laħam frisk ta' ċerti annimali ungulati domestiċi u selvaġġi miż-żoni VDZ 6a u VDZ 6b tal-Botswana.
            
         
               (9)
            
            
               Il-Parti 1 tal-Anness II tar-Regolament (UE) Nru 206/2010 għandha għalhekk tiġi emendata skont dan.
            
         
               (10)
            
            
               Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   Il-Parti 1 tal-Anness II tar-Regolament (UE) Nru 206/2010 hi emendata skont l-Anness ta' dan ir-Regolament.
   Artikolu 2
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-28 ta' Lulju 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 18, 23.1.2003, p. 11.
   
      (2)  Ir-Regolament tal-Kummissjoni (UE) Nru 206/2010 tat-12 ta' Marzu 2010 li jistabbilixxi listi ta' pajjiżi terzi, territorji jew partijiet minnhom awtorizzati għall-introduzzjoni fl-Unjoni Ewropea ta' annimali partikulari u laħam frisk u r-rekwiżiti relatati maċ-ċertifikazzjoni veterinarja (ĠU L 73, 20.3.2010, p. 1).
   
      (3)  http://ec.europa.eu/food/fvo/audit_reports/details.cfm?rep_id=3103
   
      (4)  Ir-Regolament ta' Implimentazzjoni tal-Kummissjoni (UE) Nru 482/2013 tal-24 ta' Mejju 2013 li jemenda r-Regolament (UE) Nru 206/2010 li jistabbilixxi listi ta' pajjiżi terzi, territorji jew partijiet minnhom awtorizzati għall-introduzzjoni fl-Unjoni Ewropea ta' annimali partikulari u laħam frisk u r-rekwiżiti relatati maċ-ċertifikazzjoni veterinarja (ĠU L 139, 25.5.2013, p. 6).
   
      (5)  http://ec.europa.eu/food/fvo/audit_reports/details.cfm?rep_id=3559
   
      (6)  http://www.oie.int/animal-health-in-the-world/official-disease-status/fmd/list-of-fmd-free-members/
   
      ANNESS
      Fil-Parti 1 tal-Anness II tar-Regolament (UE) Nru 206/2010 l-entrata għall-Botswana tinbidel b'dan li ġej:
      
         
                     “BW — Il-Botswana
                  
                  
                     BW-0
                  
                  
                     Il-pajjiż kollu
                  
                  
                     EQU, EQW
                  
                  
                      
                  
                  
                      
                  
                  
                      
                  
                  
                      
                  
               
                     BW-1
                  
                  
                     Iż-żoni ta' kontroll tal-mard veterinarju 3c, 4b, 5, 8, 9 u 18
                  
                  
                     BOV, OVI, RUF, RUW
                  
                  
                     F
                  
                  
                     1
                  
                  
                     Il-11 ta' Mejju 2011
                  
                  
                     Is-26 ta' Ġunju 2012
                  
               
                     BW-2
                  
                  
                     Iż-żoni ta' kontroll tal-mard veterinarju 10, 11, 13 u 14
                  
                  
                     BOV, OVI, RUF, RUW
                  
                  
                     F
                  
                  
                     1
                  
                  
                      
                  
                  
                     Is-7 ta' Marzu 2002
                  
               
                     BW-3
                  
                  
                     Iż-żona ta' kontroll tal-mard veterinarju 12
                  
                  
                     BOV, OVI, RUF, RUW
                  
                  
                     F
                  
                  
                     1
                  
                  
                     L-20 ta' Ottubru 2008
                  
                  
                     L-20 ta' Jannar 2009
                  
               
                     BW-4
                  
                  
                     Iż-żona 4a ta' kontroll tal-mard veterinarju, għajr iż-żona ta' lqugħ ta' sorveljanza intensiva ta' 10 km tul il-fruntiera maż-żona ta' tilqim għall-marda tal-ilsien u d-dwiefer u ż-żoni ta' ġestjoni tal-ispeċi selvaġġi
                  
                  
                     BOV
                  
                  
                     F
                  
                  
                     1
                  
                  
                     It-28 ta' Mejju 2013
                  
                  
                     It-18 ta' Frar 2011
                  
               
                     BW-5
                  
                  
                     Iż-żoni ta' kontroll tal-mard veterinarju 6a u 6b
                  
                  
                     BOV, OVI, RUF, RUW
                  
                  
                     F
                  
                  
                     1
                  
                  
                     It-28 ta' Mejju 2013
                  
                  
                     It-18 ta' Awwissu 2016”